b'\n_START_ARTICLE_\nHaar, Bavaria\n_START_SECTION_\nIstoric\n_START_PARAGRAPH_\nPrima atestare documentar\xc4\x83 a comunei dateaz\xc4\x83 din anul 1073. Numele provine de la \xc3\xaembinarea a dou\xc4\x83 cuvinte: Hard (care desemna o comunitate de mai multe sate mici, tratate din puncte de vedere administrativ ca o singur\xc4\x83 comun\xc4\x83) \xc8\x99i Hart (loc \xc3\xaemp\xc4\x83durit). A\xc8\x99a cum o sugereaz\xc4\x83 \xc8\x99i numele, Haar a fost \xc3\xaenfiin\xc8\x9bat\xc4\x83 prin defri\xc8\x99area unei buc\xc4\x83\xc8\x9bi de p\xc4\x83dure, lucru de care aduce aminte \xc8\x99i emblema comunei. Parte din fosta p\xc4\x83dure a fost p\xc4\x83strat\xc4\x83, fiind un loc de plimbare preferat al locuitorilor. Haar se afla pe unul din a\xc8\x99a-numitele drumuri ale s\xc4\x83rii (Salzstrasse) \xc8\x99i astfel a cunoscut o \xc3\xaenflorire economic\xc4\x83 deosebit\xc4\x83, care s-a accentuat dup\xc4\x83 legarea comunei la c\xc4\x83ile ferate. Din 1871 Haar este o sta\xc8\x9bie principal\xc4\x83 pe ruta de cale ferat\xc4\x83 Rosenheim-M\xc3\xbcnchen. Prima \xc8\x99coal\xc4\x83 a comunit\xc4\x83\xc8\x9bii cu centrul \xc3\xaen Haar se \xc3\xaenfiin\xc8\x9beaz\xc4\x83 \xc3\xaen 1837 \xc3\xaen Ottendichtl, iar \xc3\xaen 1910 se deschide prima \xc8\x99coal\xc4\x83 din Haar. \xc3\x8en 1933 are loc sfin\xc8\x9birea bisericii catolice St. Konrad, aflat\xc4\x83 \xc3\xaen apropierea prim\xc4\x83riei, iar \xc3\xaen 1962 a celei evanghelice ("Jesuskirche"). Prim\xc4\x83ria comunei se g\xc4\x83se\xc8\x99te \xc3\xaen fosta cl\xc4\x83dire a pompierilor. Cea mai \xc3\xaensemnat\xc4\x83 cre\xc8\x99tere demografic\xc4\x83 a comunei a fost marcat\xc4\x83 de crearea, \xc3\xaen anii 1970, a 3000 de apartamente \xc3\xaen Haar, \xc3\xaen zona numit\xc4\x83 \xc8\x99i ast\xc4\x83zi Jagdfeld (c\xc3\xa2mpul de v\xc3\xa2n\xc4\x83toare), pe o intindere de 71 de ha. Recent, \xc3\xaencep\xc3\xa2nd din anul 1985, s-a \xc3\xaenceput construc\xc8\x9bia unor apartamente \xc3\xaen partea de nord a liniei ferate, \xc3\xaen zona numit\xc4\x83 Eglifinger Feld, unde s-a \xc3\xaenfiin\xc8\x9bat \xc8\x99i un parc sportiv ce cuprinde terenuri de tenis, fotbal, s\xc4\x83li acoperite de gimnastic\xc4\x83, tenis, Squash \xc8\x99i saun\xc4\x83.\n_START_SECTION_\nOrganizare administrativ\xc4\x83\n_START_PARAGRAPH_\nCa multe alte comune germane, \xc8\x99i Haar-ul func\xc8\x9bioneaz\xc4\x83 ca o comunitate (Gemeinde) de mici a\xc8\x99ez\xc4\x83ri ce se afl\xc4\x83 sub administra\xc8\x9bia Haar-ului. Dintre acestea, satul Gronsdorf este cel mai vechi ca atestare documentar\xc4\x83, numele acestuia fiind men\xc8\x9bionat pentru prima dat\xc4\x83 \xc3\xaen anul 839. Din comunitate mai fac parte Ottendichl, Salmdorf \xc8\x99i Eglfing. \xc3\x8empreun\xc4\x83 cu Haar, acestea au format din anul 1849 comunitatea Salmdorf, care \xc8\x99i-a mutat mai apoi, \xc3\xaen anul 1924, centrul administrativ \xc3\xaen comuna Haar. At\xc3\xa2t comuna Haar, c\xc3\xa2t \xc8\x99i satul Gronsdorf, au sta\xc8\x9bii de S-Bahn (tren suburban).\n_START_SECTION_\nMijloace de transport\n_START_PARAGRAPH_\nHaar se g\xc4\x83se\xc8\x99te \xc3\xaen imediata apropiere a autostr\xc4\x83zii A99, iar prin Haar trece \xc8\x99oseaua interurban\xc4\x83 care leag\xc4\x83 M\xc3\xbcnchen-ul de Ebersberg \xc8\x99i mai departe de Rosenheim. De asemenea, S-Bahn-ul liniei S4 are sta\xc8\x9bie at\xc3\xa2t \xc3\xaen Haar, c\xc3\xa2t \xc8\x99i \xc3\xaen Gronsdorf. \xc3\x8en zilele lucr\xc4\x83toare, acesta sose\xc8\x99te la interval de 10 minute \xc3\xaen orele de v\xc3\xa2rf (6-9, 16-19) \xc8\x99i la interval de 20 de minute \xc3\xaen rest. Exist\xc4\x83 \xc8\x99i c\xc3\xa2teva linii de autobus: 193 - face leg\xc4\x83tura dintre Haar \xc8\x99i M\xc3\xbcnchen (ultima sta\xc8\x9bie fiind sta\xc8\x9bia de metro (U-Bahn) Trudering (cartier din M\xc3\xbcnchen); 240 - Haar - Grasbrunn (sat \xc3\xaenvecinat); 241 Haar - Putzbrunn - Ottobrunn - Riemerling (sate \xc3\xaenvecinate sau aflate \xc3\xaen apropiere); 242 - Haar - Ottendichl - Salmdorf - Gronsdorf; 243 - Haar - Neukeferloh - Grasbrunn; 285 Haar - Feldkirchen (localitate cu sta\xc8\x9bie de S-Bahn).'